 SERAP: Ọrọ àwọn alájẹbánu ti kúrò lọrọ yàrá, ó ti di ọrọ gbangba Bẹẹ ni ọkan o jọkan akitiyan lawọn ijọba gbogbo ti gbe lori rẹ, ṣugbọn kaka ko san lara iya ajẹ, n ṣe lo tun n fi gbogbo ọmọ rẹ bi obinrin, ni ọrọ naa n jẹ. Eyi lo wa mu ki ajọ kan to n lepa igbayegbadun araalu ati igbogun ti iwa ijẹkujẹ lawujọ, SERAP, ti ke sijọba apapọ lati gbe iwe orukọ awọn alajẹbanu sita. Àwọn iròyin tì ẹ leè ní ìfẹ síí: SERAP ni iwe naa ni yoo ṣafihan orukọ awọn gomina ipinlẹ atawọn eekan ijọba miran, ti ile ẹjọ ti da lẹbi fun ẹsun ikowojẹ, bẹrẹ lati ọdun 1999. Ninu lẹta kan ti SERAP kọ si agbẹjọro agba lorilẹede Naijiria, Abubakar Malami, lo ti pe ipe yii. Ajọ SERAP tun rọ agbẹjọro agba ni Naijiria lati ri pe gbogbo orukọ to yẹ ko wa ninu iwe iforukọsilẹ naa lo wa nibẹ fun anfani araalu. O ni eyi yoo jẹ ki wọn mọ ewolewo laarin awọn gomina ati awọn eekan ti ọbẹ ofin ti ba ni idi fun iwa ijẹkujẹ. SERAP ni ko yẹ ko si ọrọ a n ṣe ọrọ orukọ awọn akowolujẹ ni awo mọ, nitori o ti de gbangba kii ṣe agbekọrọ yara gbọ mọ. O ni orilẹede Naijiria lee wo awokọṣe ajọ ọtẹlẹmuyẹ ilẹ Amẹrika, to kede orukọ awọn afunrasi ẹsun ilunijibiti lorilẹede naa, nipa gbigbe igbesẹ bẹẹ ni kiakia. : Gbogbo aye lo mọ pe ọrọ iwa ijẹkujẹ jẹ ohun kan to ti ba orukọ Naijiria jẹ nile ati loke okun fun ọpọlọpọ ọdun sẹyin. 